CELEX: 32009D0889
Language: mt
Date: 2009-11-30 00:00:00
Title: 2009/889/KE: Deċiżjoni tal-Kunsill tat- 30 ta’ Novembru 2009 li tipprovdi għajnuna makro-finanzjarja lill-Ġeorġja

5.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 320/1
            
         DEĊIŻJONI TAL-KUNSILL
   tat-30 ta’ Novembru 2009
   li tipprovdi għajnuna makro-finanzjarja lill-Ġeorġja
   (2009/889/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 308 tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Wara li kkonsulta lill-Kumitat Ekonomiku u Finanzjarju,
   Billi:
   
               (1)
            
            
               Ir-relazzjonijiet bejn il-Ġeorġja u l-Unjoni Ewropea (UE) qed jiżviluppaw fil-qafas tal-Politika Ewropea tal-Viċinat, imtejba mis-Sħubija tal-Lvant varata dan l-aħħar.
            
         
               (2)
            
            
               Il-Kunsill Ewropew straordinarju tal-1 ta’ Settembru 2008 ikkonferma r-rieda tal-UE li ssaħħaħ ir-relazzjonijiet UE-Ġeorġja f’dak li ġab miegħu l-konflitt armat ta’ Awwissu 2008 bejn il-Ġeorġja u r-Russja.
            
         
               (3)
            
            
               L-istabbilizzazzjoni ekonomika u l-irkupru tal-Ġeorġja għandhom l-appoġġ tal-Fond Monetarju Internazzjonali (IMF) permezz ta’ Arranġament ta’ Riżerva li ġie approvat fil-15 ta’ Settembru 2008.
            
         
               (4)
            
            
               Fil-konferenza tad-donaturi tat-22 ta’ Ottubru 2008, il-Komunità internazzjonali ntrabtet li tagħti l-appoġġ tagħha għall-irkupru ekonomiku tal-Ġeorġja f’konformità mal-Istima tal-Ħtiġijiet Konġunti mwettqa min-Nazzjonijiet Uniti u l-Bank Dinji.
            
         
               (5)
            
            
               Il-Komunità Ewropea ħabbret somma li twassal sa EUR 500 miljun f’għajnuna għall-Ġeorġja fl-2008-2010.
            
         
               (6)
            
            
               Billi fadal diskrepanza finanzjarja sostanzjali fil-bilanċ tal-pagamenti fl-2009-2010, l-għajnuna makro-finanzjarja hija inkluża fil-pakkett tal-Komunità lill-Ġeorġja.
            
         
               (7)
            
            
               Sabiex tkun żgurata protezzjoni effiċjenti tal-interessi finanzjarji tal-Komunità marbuta ma’ din l-għajnuna finanzjarja, jeħtieġ li jiġu provvduti miżuri xierqa mill-Ġeorġja marbuta mal-prevenzjoni, u l-ġlieda kontra l-frodi, il-korruzzjoni u irregolaritajiet oħra marbuta ma’ din l-għajnuna, kif ukoll għal kontrolli mill-Kummissjoni u verifiki mill-Qorti tal-Awdituri.
            
         
               (8)
            
            
               Il-ħruġ tal-għajnuna finanzjarja Komunitarja huwa mingħajr preġudizzju għas-setgħat tal-awtorità baġitarja.
            
         
               (9)
            
            
               Din l-għajnuna għandha tiġi amministrata mill-Kummissjoni b’konsultazzjoni mal-Kumitat Ekonomiku u Finanzjarju.
            
         
               (10)
            
            
               It-Trattat ma jipprovdix għall-adozzjoni ta’ din id-Deċiżjoni setgħat oħra għajr dawk tal-Artikolu 308,
            
         IDDEĊIEDA KIF ĠEJ:
   Artikolu 1
   1.   Il-Komunità għandha tqiegħed għad-disponibilità tal-Ġeorġja għajnuna finanzjarja li tammonta għal massimu ta’ EUR 46 miljun, bil-ħsieb li tappoġġa l-isforzi tal-Ġeorġja għall-irkupru ekonomiku ta’ wara l-gwerra, li huwa wkoll affettwat mill-kriżi finanzjarja internazzjonali, u b’hekk jittaffew il-pressjonijiet finanzjarji fuq l-implimentazzjoni tal-programm ta’ riforma ekonomika tal-gvern.
   2.   L-assistenza finanzjarja tal-Komunità għandha tiġi amministrata mill-Kummissjoni, b’konsultazzjoni mal-Kumitat Ekonomiku u Finanzjarju u b’mod konsistenti mal-ftehimiet jew arranġamenti milħuqa bejn l-IMF u l-Ġeorġja.
   3.   L-għajnuna finanzjarja Komunitarja għandha tkun disponibbli għal sentejn li jibdew mill-ewwel ġurnata wara d-dħul fis-seħħ tal-Memorandum ta’ Ftehim imsemmi fl-Artikolu 2(1). Madankollu, jekk jitolbu ċ-ċirkostanzi, il-Kummissjoni, wara konsultazzjoni mal-Kumitat Ekonomiku u Finanzjarju, tista’ tiddeċiedi li testendi l-perjodu ta’ disponibilità b’massimu ta’ sena.
   Artikolu 2
   1.   Il-Kummissjoni għandha s-setgħa li tiftiehem mal-awtoritajiet tal-Ġeorġja, wara konsulatazzjoni mal-Kumitat Ekonomiku u Finanzjarju, dwar il-politika ekonomika u l-kondizzjonijiet finanzjarji mehmuża mal-għajnuna finanzjarja tal-Komunità, li jridu jiġu stabbiliti f’Memorandum ta’ Ftehim u Ftehim ta’ Għotja. Il-kondizzjonijiet għandhom ikunu konsistenti mal-ftehimiet jew arranġamenti milħuqa bejn l-IMF u l-Ġeorġja.
   2.   Matul l-implimentazzjoni tal-għajnuna finanzjarja Komunitarja, il-Kummissjoni għandha tissorvelja l-validità tal-arranġamenti finanzjarji tal-Ġeorġja, il-proċeduri amministrattivi, u mekkaniżmi interni u esterni ta’ kontroll li huma relevanti għal din l-għajnuna.
   3.   Kummissjoni għandha tivverifika kull tant żmien li l-politika ekonomika tal-Ġeorġja hija skont l-għanijiet tal-għajnuna tal-Komunità u li l-politika ekonomika u l-kondizzjonijiet finanzjarji miftiehma jitħarsu b’mod sodisfaċenti. Hi u tagħmel dan, il-Kummissjoni għandha tikkoordina mill-qrib mal-IMF u l-Bank Dinji, u fejn meħtieġ, mal-Kumitat Ekonomiku u Finanzjarju.
   Artikolu 3
   1.   L-għajnuna finanzjarja Komunitarja għandha titqiegħed għad-disponibilità tal-Ġeorġja mill-Kummissjoni f’żewġ pagamenti.
   2.   Il-Kummissjoni għandha tiddeċiedi dwar il-ħruġ tal-pagamenti soġġetti għal implimentazzjoni sodisfaċenti tal-programm ekonomiku bl-appoġġ tal-IMF u ta’ kull kundizzjoni oħra bejn il-Ġeorġja u l-Komunità skont l-Artikolu 2(1). Il-ħruġ ta’ flus għat-tieni pagament ma għandux iseħħ qabel tliet xhur wara l-ħruġ tal-ewwel pagament.
   3.   Il-fondi tal-Komunità għandhom jitħallsu lill-Bank Nazzjonali tal-Ġeorġja. Mingħajr ħsara għad-dispożizzjonijiet li jridu jiġu miftehma fil-Memorandum ta’ Ftehim, inkluża konferma ta’ ħtiġijiet finanzjarji baġitarji residwi, l-ekwivalenti tagħhom fil-munita lokali tista’ tiġi ttrasferita fit-Teżor tal-Ġeorġja bħala l-benefiċjarju aħħari.
   Artikolu 4
   L-għajnuna finanzjarja tal-Komunità għandha tiġi implimentata skont id-dispożizzjonijiet tar-Regolament (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (1) u r-regoli tiegħu ta’ implimentazzjoni (2). B’mod partikolari, il-Memorandum ta’ Ftehim u l-Ftehim ta’ Għoti li jrid jiġi miftiehem mal-awtoritajiet tal-Ġeorġja għandhom jipprevedu miżuri xierqa min-naħa tal-Ġeorġja marbuta mal-prevenzjoni u l-ġlieda kontra l-frodi, il-korruzzjoni u irregolaritajiet oħra li jaffetwaw l-għajnuna. Għandhom jipprevedu ukoll kontrolli min-naħa tal-Kummissjoni, inkluż mill-Uffiċċju Ewropew ta’ Kontra l-Frodi (OLAF), bid-dritt li jsiru kontrolli u spezzjonijiet fuq il-post, u fir-rigward tal-verifiki mill-Qorti tal-Awdituri, fejn xieraq, isiru fuq il-post.
   Artikolu 5
   Sal-31 ta’ Awwissu ta’ kull sena l-Kummissjoni għandha tissottometti rapport lill-Parlament Ewropew u lill-Kunsill, inkluża evalwazzjoni tal-implimentazzjoni ta’ din id-Deċiżjoni fis-sena preċedenti. Ir-rapport għandu jindika r-rabta bejn il-kondizzjonijiet ta’ politika kif stabbiliti f’Memorandum ta’ Ftehim skont l-Artikolu 2(1), il-prestazzjoni ekonomika u fiskali attwali tal-Ġeorġja, u d-deċiżjoni tal-Kummissjoni biex toħroġ il-pagamenti tal-għajnuna.
   Artikolu 6
   Din id-Deċiżjoni għandu jkollha effett mill-jum tal-pubblikazzjoni tagħha fil-Ġurnal Uffiċjali tal-Unjoni Ewropea.
   
      Magħmul fi Brussell, it-30 ta’ Novembru 2009.
      
         
            Għall-Kunsill
         
         
            Il-President
         
         B. ASK
      
   
   
      (1)  ĠU L 248, 16.9.2002, p. 1.
   
      (2)  Regolament tal-Kummissjoni (KE, Euratom) Nru 2342/2002 ĠU L 357 31.12.2002, p. 1